《空江独钓图为璋侄题》
明代·陈烓

一气团虚亘寥廓，天光云影镜中落。纷纷物态从变更，眼底何如阿翁乐。

名利不牵身独閒，万顷沧波百尺竿。溪月江风随意取，星星短发颜如丹。

潮来潮去凭此竹，不钓齐璜钓荆玉。游鳞掣破浪花圆，欸乃一声山水绿。

君不见渭滨人，熊罴不入姬文梦，百岁风光老钓纶。

又不见严滩老，汉家名节在一丝，云台事业迹如扫。

谁写斯图托意深，小阮重之轻南金。持来索我题佳句，薰风洒洒清烦襟。

几向濯清亭子上，凭栏相对成惆怅。安得呼酒倾百壶，烂醉沙头续渔唱。

作者简介：陈烓(1449～1527年)，陈叔刚胞侄，字文用，号蒙庵，晚号留余。明成化十四年(1478年)进士，任潮州推官，饶平山民抗拒官府苛税，陈烓前往处置，十日即告安定。他巡行之处，冤民有从数百里外前往告状者，立即判决，案无滞留。后升南京御史，巡视两浙，奏劾贪吏监司以下13人，名声大起。弘治元年(1488年)，陈烓上疏奏苏民困等8事，均被采纳，后升广西佥事、浙江佥事，以病辞归。